钦定古今图书集成/明伦汇编/皇极典/第164卷 > 《梁武帝论》前人
## 钦定古今图书集成/明伦汇编/皇极典/第164卷 > 《梁武帝论》前人

“梁高祖聪明文思，宽厚通博，生而神异，动多奇怪，此
天表也。永元之初，群贤受命，竭怀辅正，尽力康衢。细
隙未开，纤尘不动，而雄图英算，孤识独见。审长河之
将决，知昆山之必焚。理欲先天，未遑后举，叫啸龙虎，
合集风云，驰两函以取荆州，连五营以震都邑。长流
远迈，独决方寸，霜风飞扫，云雨霑沐，白旄一麾，顽童”
授首，乃吊冤魂而谢牛酒，绍筐篚而轼善人，师不疲
劳，人无怨讟，讴歌是逼，狱讼攸归，代德立成，眷命斯
在。然躬览载籍，备睹兴亡，留心求瘼，励精纳善，虽化
未大道，时亦小康也。若寻其德音，讨其风俗，尚根浅
易拔，源涸难流，祸乱相仍，盖其宜矣。且兵号义旗，战
称伐罪，胜非己利，功岂私成，汤有惭德，去道近也；“武
无愧容”，其私厚也。昔魏太祖兵锋无敌，神机独行，大
战五十六，九州静七八，百姓与能，天下慕德，犹且翼
戴弱主，尊奖汉室。降及宋高，剪平伪孽，安复王家。义
声薄天，高诚动日。然更悬兵四岳，决胜五湖，北静燕
尘，西清秦雾。宏勋不让，盛德见推，备物满庭，犹非所
望。故晋帝今日之所事，本所甘心，义士犹或非之，通
人尚为薄德，况梁取天下，又甚于斯。南康主盟，实称
齐帝，奉之以成大顺，承之而动义兵，国步既宁，家怨
又雪，君称主祭，臣复何猜？寻其锡文，考其谦让，事同
对面，理非饰词。宁知悠悠江山，相去千里，矫情伪迹，
顿至于斯，欲令节义行于比屋，其可得乎？夫君人者，
日月“齐其明，阴阳资其信，江海同其量，天地偕其容。”
未有饰智惊愚，衒材惑众，每事皆欲先人所唱，复须
称赞。浮华道长，轻薄路开，以天谴为嘉祥，用妖怪为
休祉，聚敛俱极，赏罚无章，有识为之寒心，群寮曾不
先觉，利器不藏，奸夫得志。然侯景之兵，我人也，仗我
器也，岂异术哉？由上之失教也。帝子王孙，“跨州连郡，
未有晋郑齐心，牟虚合契，五侯九伯，列海分山。罕闻
申包胥之顿哭秦庭，茅夷鸿之币谒吴国。户口徒众，
不睹死战之人。宠遇虽多，宁有报恩之士？江淮无波
澜之阻，城阙绝藩篱之固。长洲杜若，一旦凋零；稽山
竹箭，忽然摧折。可不慎欤！”或问曰：“梁王不以黄屋为
尊，紫宸为贵，离欲绝爱，遣”色归。空有汤武之忧劳，若
尧舜之臞腊，享国五十，若登春台。忽为羁旅叛臣，鸣
吠逋丑，长戟指阙，强弩临城，兵折意穷，忿毒而没。善
不可恃，岐路何归？君子曰：“武帝暮年，荒诞实甚，殚守
县之力，不充自纵之资；尽丁口之租，才足缁衣之费。
昔夏桀以九州之富，秦皇以六合之尊，造琼室而天
下土崩，作”阿房而寰中瓦解。况地比一郡，国乃三分，
外有征戍之勤，内有雕靡之弊，加以金刹宝柱，烂漫
云霞，至于银榜朱帘，的星月，神怒人怨，祸积患生，
何足疑也？且夫恶于齐而保于我，何补也？得一夫而
亡一国，非智也。昔赵纳冯亭，有长平之祸；梁受侯景，
成永福之灾。金瓯忽伤，悔之何及！